Na osnovu člana 29 stav 2 Zakona o državnoj imovini (“Sl. List CG”, br. 21/09 i 40/11), člana 38 stav 1 tačka 9 Zakona o lokalnoj samoupravi (“Sl. List CG”, br. 2/18) i člana 43 stav 1 tačka 9 Statuta Opštine Bar (“Sl. List CG – opštinski propisi”, br. 37/18), Skupština opštine Bar na sjednici održanoj \_\_\_\_\_\_ 2018. godine, donijela je

**ODLUKU**

**o davanju saglasnosti za izvođenje radova na adaptaciji – rekonstrukciji tribina, svlačionica i atletske staze sa atletskim borilištima na stadionu “Topolica” u Baru**

**Član 1**

Daje se saglasnost za izvođenje radova na adaptaciji – rekonstrukciji stadiona “Topolica” u Baru, izgrađenom na katastarskim parcelama br. 4939 i 4940 KO Novi Bar, upisanim u list nepokretnosti br. 1524 KO Novi Bar, kao svojina Opštine Bar, u obimu prava 1/1.

**Član 2**

Adaptacija – rekonstrukcija će se izvršiti u skladu sa tehničkom dokumentacijom urađenim od strane DOO “Europrojekt” Podgorica, br. 04-460/18-3156 od 21.11.2018. godine i projektom adaptacije atletske staze i atletskih borilišta, zavedenim pod brojem 01-2906 od 21.09.2018. godine.

**Član 3**

 Finansiranje predmetnih radova vršiće Fudbalski Savez Crne Gore u iznosu od 70% i Opština Bar u iznosu od 30%, a u skladu sa Sporazumom o saradnji sačinjenim između Fudbalskog Saveza Crne Gore i Opštine Bar, protokolisanim kod Opštine Bar pod br. 01-3462 od 06.11.2018. godine.

Adaptaciju atletske staze i atletskog borilišta finansiraće Opština Bar u iznosu od 100.000,00 €, a nedostajuća sredstva obezbijediće Crnogorski olimpijski komitet, na osnovu Memoranduma broj 01-3548 od 22.11.2018. godine potpisanog između Opštine Bar i Crnogorskog olimpijskog komiteta,

**Član 4**

O realizaciji ove Odluke Skupština će biti obaviještena putem informacije.

**Član 5**

Ova Odluka stupa na snagu osmog dana od dana objavljivanja u „Službenom listu CG – opštinski propisi“.

Broj: 030- **PREDSJEDNIK**

Bar, \_\_\_\_\_ 2018. godine Mićo Orlandić

Obrazloženje

Pravni osnov za donošenje Odluke sadržan je u članu 29 stav 2 Zakona o državnoj imovini kojim je propisano da nepokretnim i pokretnim stvarima i drugim dobrima u državnoj imovini, na kojima određena svojinska ovlašćenja vrši Opština, raspolaže nadležni organ Opštine u skladu sa ovim Zakonom i Statutom, članu 38 stav 1 tačka 9 Zakona o lokalnoj samoupravi, kojim je propisano da Skupština raspolaže nepokretnom imovinom, osim u slučajevima otuđenja imovinskih prava na nepokretnostima neposrednom pogodbom, utvrđenim Zakonom kojim se uređuje državna imovina i članu 43 stav 1 tačka 9 Statuta Opštine Bar kojim je propisano da Skupština raspolaže imovinom Opštine Bar.

Fudbalski savez Crne Gore osporio je Fudbalskom klubu „Mornar" iz Bara mogućnost da svoje redovne aktivnosti – odigravanje prvenstvenih utakmica u Prvoj fudbalskoj ligi Crne Gore obavlja na terenima Stadiona „Topolica" u Baru, zbog neispunjavanja minimalnih tehničkih uslova propisanih aktima Saveza za obavljanje ove vrste djelatnosti. Naime fudbalski teren, tribine i svlačionice apsolutno ne odgovaraju kriterijumima predviđenim aktima Saveza, te samim tim Fudbalski klub „Mornar“ ne može svoju redovnu djelatnost obavljati na Stadionu „Topolica" u Baru.

Igre malih zemalja Evrope 2019. godine, održat će se u maju mjesecu 2019. godine a domaćin istih je Crna Gora. Crnogorski olimpijski komitet dodijelio je organizaciju atletskih takmičenja Opštine Bar o čemu je i potpisan Memorandum o saradnji br. 01-3548 od 22.11.2018. godine. Konstatovano je da atletska staza i atletska borilišta ne
ispunjavaju ni minimum uslova za odvijanje ove vrste takmičenja, pa je potrebno
pristupiti rekonstrukciji kompletne atletske staze sa svim atletskim borilištima, kako bi
atletičari Andore, Islanda, Lihtenštajna, Luksemburga, San Marina, Malte, Monaka, Kipra i Crne Gore mogli prezentirati svoje sportsko dostignuće na kvalitetnim sportskim borilištima.

U skladu sa navedenim i odredbama Zakona o sportu, kojima je propisano da je sport djelatnost od javnog interesa, te da opština, glavni grad i prijestonica stvaraju uslove za razvoj i unapređenje sporta djece, omladine i građana, smatramo da je opravdano donošenje ovakve Odluke.

Sa izloženog, predlaže se Skupštini opštine Bar da donese predmetnu Odluku.

Sekretarijat za imovinu, zastupanje i investicije